***Antón e os inocentes*** é unha novela de Xosé Luís Méndez Ferrín escrita en 1970 e publicada en 1976 por Edicións Xistral co título de ***Antón e os iñocentes***.

Características
---------------

O autor dialogando con Antón Lopo sobre a obra na Libraría Paz de Pontevedra en xaneiro de 2020
Finalista do Premio de Novela de Galaxia de 1975 e do Premio da Crítica española, fora acollida con frialdade por certos críticos galegos, que a consideraron no seu día das menos brillantes producións do autor ourensán.

Escrita no Penal de El Dueso (onde estivo recluído entre 1969 e 1971), forma parte dunha triloxía xunto con *No ventre do silencio* e a inédita *Os corvos, a figueira e a fouce de ouro*, a obra que provocou a condena do autor aínda que non fora publicada.

O tempo confirmou que se trata dun dos textos emblemáticos de Méndez Ferrín, segundo o propio candidato a Nobel, enlazado coa moi posterior *No ventre do silencio* cara a unha presumible triloxía narrativa sobre a posguerra. A elaborada estrutura de *Antón e os inocentes* entretece ambientacións e feitos históricos (os anos cincuenta en Vigo, a batalla de Dien Bien Phu no Vietnam) co percorrido vital dunhas personaxes que aboian entre a realidade opresora e o éxodo onírico.

Segundo a propia editora: *Unha escrita hábil e desbordante é a responsable de encher as que, segundo Ferrín, son as súas «páxinas máis exactas, duras e esixentes». Narda e Berto conflúen no Vigo proletario e convulso da década de 1950. Desprégase sobre eles unha tormenta; Antón e a ferida impronunciable dun conflito latente. Este libro é a historia de dous mozos que emprenden unha viaxe cara ás sombras da que é imposible regresar*.

Segundo Antón Blanco: *o salto que dá o proletariado galego na obra de Méndez Ferrín, en concreto en Antón e os inocentes, para pasar de ser un recurso case costumista na literatura galega a ser o suxeito político e literario central, en quen recae a responsabilidade histórica de avanzar cara a un mundo mellor.* *A narración agocha "tras o envoltorio do Bildungsroman todo un tratado histórico e ideolóxico sobre os conflitos derivados da loita de clases aos que se ve sometida a Galiza contemporánea*".

Edicións
--------

A segunda edición saíu do prelo en 1986 na editorial Sotelo Blanco, cun limiar do autor escrito dez anos despois. En 1992 foi incluído na Biblioteca de Autores Galegos de *Diario 16 de Galicia*. En 2019 Xerais publicou unha nova edición na colección Xerais Clásicos, que correu a cargo de Antón Blanco Casás en canto á fixación textual e un breve prólogo e unha fotografía extraordinaria na cuberta a cargo de Manuel G. Vicente.

Notas
-----

1. 1 2  Salgado, Daniel. "Xerais recupera 'Antón e os inocentes', novela que Ferrín escribiu na cadea". *Nós Diario*. Consultado o 2020-01-19.
2. ↑  "Recuperan a mítica novela sobre a guerrilla galega pola que Xosé Luís Méndez Ferrín foi enviado a prisión" CCG, 22/4/2020.
3. ↑  "Ficha do libro. Editorial Xerais". *www.xerais.gal*. Consultado o 2020-01-19.
4. ↑  "Antón e os inocentes, de Méndez Ferrín: o proletariado galego como suxeito literario e político". *minerva.usc.es*. Consultado o 19/01/2019.
5. ↑  Méndez Ferrín, Xosé Luís (1986). *Antón e os inocentes*. Sotelo Blanco. ISBN 978-8478240111.
6. ↑  Méndez Ferrín, Xosé Luís (2019). *Antón e os inocentes*. Xerais. p. 171. ISBN 978-84-9121-507-3.
7. ↑  Nicolás, Ramón (2019-07-12). "Novidade (193): Antón e os inocentes, de X.L. Méndez Ferrín". *Caderno da crítica*. Consultado o 2020-01-19.